Streak vir 8 jaar uit krieket geskors | Netwerk24
Die Internasionale Krieketraad (IKR) het aangekondig dat Streak vyf oortredings begaan het wat die IKR se teenkorrupsie-gedragskode betref.
Heath Streak Foto: AP
Die IKR het in 'n verklaring gesê die oortredings het plaasgevind terwyl Streak as afrigter van Zimbabwe en verskeie plaaslike spanne gedien het.
Volgens IKR het Streak besluit om skuld te erken eerder as om deur 'n teenkorrupsie-hof verhoor te word.
Die oortredings het plaasgevind in internasionale wedstryde en in wedstryde in T20-ligas in Indië, Afganistan, Pakistan en Bangladesj.
"Hy het, as 'n kaptein en afrigter, poste van vertroue beklee en het die plig gehad om die integriteit van die spel te bevorder," het die IKR in 'n verklaring gesê.
"Hy het die gedragskode verskeie kere oortree en het ook gehelp dat vier spelers genader is om oortredings te begaan. Hy het boonop probeer om ons ondersoek te belemmer," het Alex Marshall, hoof van die teenkorrupsie-eenheid, gesê.
Streak (47) het tussen 1993 en 2005 in 65 toetse en 189 eendaagse wedstryde vir Zimbabwe gespeel. – Reuters